Šogad 24. maijā leģendārajam režisoram, dramaturgam, teātra kritiķim, tulkotājam un ievērojamam sabiedriskajam darbiniekam Pēterim Pētersonam (24.05.1923. – 09.10.1998.) apritētu 90 gadi.
Piektdien, 2013. gada 24. maijā septiņos vakarā Rīgas Latviešu biedrības Zelta zālē notiks Pētera Pētersona 90. jubilejai veltīts sarīkojums „Sarunas biedrības namā ar klātneesošo Pētersona kungu”.
Pēteris Pētersons ir izcila un daudzšķautņaina kultūras personība, kas ar saviem darbiem, spilgto režisora talantu un redzamo sabiedrisko darbību devis būtisku ieguldījumu Latvijas kultūras un sabiedriskajā dzīvē. Viņa darbos un radošajā darbībā, cilvēkos ap viņu spilgti atspoguļojas vesels Latvijas kultūras laikmets.
P.Pētersons piecus gadus bija arī Rīgas Latviešu biedrības priekšsēdētājs. 1993. gadā uzņemdamies Rīgas Latviešu biedrības vadību, viņš atjaunoja biedrības īsto, dzīvo garu. Pateicoties P.Pētersona dziļajai erudīcijai, plašajiem sakariem un mērķtiecīgajam darbam, viņa vadībā biedrībā tika realizēti nopietni projekti un rīkoti plaši sarīkojumi, veidojot to par nozīmīgu kultūras un sabiedriskās dzīves centru.
24. maija sarīkojumā „Sarunas biedrības namā ar klātneesošo Pētersona kungu” gan atmiņu stāstījumos no P.Pētersona bērnības gaitām līdz pat viņa traģiskajai aiziešanai mūžībā, gan lugu „Spēlē spēlmani”, „Meteors”, „Mirdzošais tumši zilais”, „Bastrads”, „Man 30 gadi”, „Tikai muzikants”, „Jaunākā brāļa vasara” fragmentu lasījumos, gan videomateriālos būs iespēja atkal tikties ar jubilāru, atcerēties un ieskatīties Pētera Pētersona dvēselē, dzīves lapaspusēs un radošajā darbībā.
Sarunās piedalīsies Pētersona līdzgaitnieki un tuvinieki - Ausma Kantāne, Lolita Cauka, Olga Dreģe, Ilze Jurkāne, Ārija Stūrniece, Ieva Struka, Agnese Kostigova, Arita Orrava, Viktors Hausmanis, Jānis Peters, Andrejs Laukmanis, Guntis Gailītis, Raimonds Celms, Jānis Siliņš, Kārina Pētersone ar ģimeni un citi viesi.
Sarīkojumu veido Rīgas Latviešu biedrība un Rīgas Latviešu biedrības Teātra komisija sadarbībā ar Latvijas Kultūras akadēmiju. Sarīkojums tapis, pateicoties Rīgas Domes Izglītības, Kultūras un sporta departamenta finansiālam atbalstam.
Ieejas biļetes Ls 5.-, studentiem, pensionāriem., skolniekiem – Ls 2.- nopērkamas iepriekš un pirms sarīkojuma Rīgas Latviešu biedrībā.